CC 20220801
5:1 Þa comen hyo ofer þare sæs muðan on þt rice jerasenorum.\n5:2 & him of scipe gangenden him sona agen arn an man of þam byregenen on unclænen gaste.\n5:3 Se hæfde on byregene scref & hine nan man mid racetegen ne mihte ge-binden.\n5:4 for þan he oft mid fot-copsen & racetegen ge-bunden to-slat þa raketegen. & þa fot-copses to-bræc. & hine nan man ge-welden ne myhte.\n5:5 & symle daiges & nihtes he wæs on byrigenne. & on munten remende. & hine sylfne mid stanen ceorfende.\n5:6 Soðlice þa he þane hælend feorren ge-seah. he arn & hine ge-bæd.\n5:7 & mycelere stefne remde. & þus cwæð. Eale mære hælend godes sune. hwæt is me & þe. ic hælsige þe þurh god þt þu me ne ðreage.\n5:8 Ða cwæð se hælend. eala þu un-clæne gast ga of þisen men.\n5:9 Ða axsede he hine hwæt is þin name. Ða cwæð he min name is legio. for þan we manege synde.\n5:10 & he hine swiðe bæð þt he hine of þam riche ne dyde.\n5:11 þær wæs ymb þanne munt mycel swin-heord. læsiende.\n5:12 & þa unclæne gastes hine bæden & cwæðen. Send us on þas swin þt we hyo on gan.\n5:13 þa lefde se hælend sone. & þa eoden þa un-clæne gastes on þa swin. & on mycelen rere se heord warð on sæ be-scofen twa þusende. & wurðan adruncen on þare sæ.\n5:14 Soðlice þa þe hyo hielden flugen & cyddan on þare ceastre & on lande & hyo ut eoden þt hyo ge-seagen hwæt þær ge-worðan wære.\n5:15 & hyo comen to þam hælende & hyo ge-seagen þane þe mid deofle ge-dreht wæs. ge-scridne sitten & hales modes. & hyo him on-dretten.\n5:16 & hyo rehten heom þa þe hit ge-seagen. hu hit ge-don wæs be þam þe þa deofel-seocnysse hæfde. & be þam swinen.\n5:17 & hyo bæden þt he of hire mæren fore.\n5:18 Þa he on scyp eode hine on-gan byddan se þe ær mid deofle ge-dreht wæs. þt he mid him wære.\n5:19 Him þa se hælend ne ge-teiþede. ac he saigde him. ga on þinen huse to þinen heowen & kyð heom hu mycel drihten ge-dyde & he ge-miltsede þe.\n5:20 & he þa ferde & on-gan bodigen on decapolim hu fele se hælend hym dyde. & hyo ealle wundredon.\n5:21 End þa se hælend eft on scype ferde ofer þane muðen him com to mycel menigeo. & wæs embe þa sæ.\n5:22 & þa com sum of heah-ge-samnengen Iairus hatte. & þa he hine ge-seah he astrehte hine to his foten.\n5:23 & hine swiðe ge-bæð. & he cwæð. Min dohter is on ytemesten siðe. cum & sete þine hand ofer hyo þt hye hal sige & libbe.\n5:24 Þa ferde he mid hym & hym felgede micel menige & þrungen hine.\n5:25 Ænd þa þt wif þe on blodes rine twelf wintre wæs.\n5:26 & fram manigen læcen feole þinge þolede. & dælde æall þt hyo ahte. & hit naht ne fremede ac wæs þe wyrse.\n5:27 Ða hi be þam hælende ge-hyrde hy com wið efte þa menigeo. & his reaf æt-ran.\n5:28 Soðlice hyo cwæð gyf ic furðer his reaf æt-rine ic by hal.\n5:29 & þa sone warð hire blodes rine adruwede. & hyo on hire fredde þæt hyo of þam witege ge-hæled wæs.\n5:30 And þa se hælend on-cneow on hym selfen þæt hym magen of-eode. he cwæð be-wend to þare mænige. Hwa æt-ran mine reaf.\n5:31 Ða cwæðen his leorning-cnihtes. Þu ge-seohst þas menigeo þe þrungen þe. & þu cwedst hwa æt-ran me.\n5:32 & þa be-seah hine þt he ge-seahge þane þe þt dyde.\n5:33 þt wif þa on-drædende & forhtigende com & astrehte hyo be-foren him & saigde him eall þt riht.\n5:34 Ða cwæð se hælend. dohter þin ge-leafe þe hæle ge-dyde. ga þe on sibbe & beo of þisen hal.\n5:35 Hym þa gyt spræcenden hio comen fram þam heah-samnungen & cwæðen. Ðin dohter ys dead hwi drecst þu leng þane lareow.\n5:36 Ða he ge-herde þt word. þa cwæð se hælend ne on-dræd þu þe ge-lef for an.\n5:37 Ænd he ne let hym anigene felgian. buton petrum & Iacobum & Iohannem Iacobes broðer.\n5:38 & hyo comen on þas heah-ealdres hus & he ge-seah mycel ge-hled wepende & gemeriende.\n5:39 & þa he in-eode he cwæð. Hwi sende ge gedrefede & wepeð nis þis mæden dead. ac hyo slepð.\n5:40 Ða tealden hyo hym. He þa ealle ut-adrifene. nam petrum & þas mäidenes moder & þa þe mid heom wæren & in-eode swigende þær þæt maiden wæs.\n5:41 & hire hand nam & cwæð. thalim-thacumi. þt is on ure þeode ge-reht. maide þe ic segge aris.\n5:42 & hyo sona aras & eode. Soðlice hyo wæs twelf wintre & ealle hyo wundredon. mycelere wundrunge.\n5:43 & he heom þearle be-bead þt hyo hit nanen men ne saiden. & he het hire syllen æten.